Foto: 123rf

MINISTARSTVO poljoprivrede je izvijestilo kako podržava usvajanje akta Europske komisije kojim će se domaćim proizvođačima omogućiti da dalje koriste naziv te vinske sorte.



"Uz obvezu poštivanja europskih pravila, smatramo da hrvatski proizvođači vina imaju pravo korištenja naziva vinske sorte teran prilikom označavanja vina, kao što je i predviđeno u tehničkoj dokumentaciji za zaštićenu oznaku izvornosti (ZOI) Hrvatska Istra", ističu iz Ministarstva poljoprivrede.



Praksa koja se koristi u cijeloj EU



Napominju da je korištenje naziva sorte koja je identična nazivu ZOI-a za vino omogućeno EU pravilima pod ograničenim uvjetima i ta se praksa koristi u svim EU zemljama koje proizvode vino, prenosi Glas Istre.



Također, iz Ministarstva su naveli i da je teran kao sorta uvršten na sortnu listu OIV (Svjetska organizacija za vino) te je priznata zakonodavstvom RH od 1991. Međutim, već ranije, u pravnim aktima Jugoslavije se koristila oznaka teran, pa je ta praksa označavanja nastavljena u post-jugoslavenskim zemljama.



Zbog svega toga je Hrvatska zatražila izuzeće prije pristupanja EU kao i pravo za nastavak korištenja naziva teran kod označavanja hrvatskih vina. Obrazložili su taj zahtjev velikim brojem povijesnih i tehničkih dokaza.



Pripremljen je i akt



U priopćenju Ministarstva su zaključili kako Republika Hrvatska u potpunosti podržava usvajanje zakonodavnog akta EK kojim se pojašnjavaju uvjeti pod kojima se naziv teran kao naziv vinske sorte može koristiti kod označavanja hrvatskog vina zaštićene oznake izvornosti "Hrvatska Istra".



Europska komisija (EK) je potvrdila i da je pripremila akt kojim bi se hrvatskim vinarima u Istri omogućilo da nastave prodavate vino pod nazivom teran, čime su izazvali nezadovoljstvo Slovenaca koji su to ime zaštitili zemljopisnom oznakom podrijetla.



EK je nakon sastanka slovenskog ministra poljoprivrede Dejana Židana s povjerenikom za poljoprivredu Philom Hoganom u četvrtak navečer objavila da je pripremila nacrt delegiranog akta, kojim bi se hrvatskim vinarima dopustila iznimka u korištenju imena teran.



Inače, Slovenija je prije ulaska Hrvatske u EU, zaštitila na teran kao slovenski proizvod, što je značilo da nitko osim slovenskih proizvođača ne smije prodavati vino pod tim imenom.



Hrvatstska se požalila i istaknula kako Slovenci nisu imali pravo zaštititi teran jer se u slovenskom dijelu Istre proizvodi vino pod imenom teran iz sorte grožda refošk, a u hrvatskoj Istri iz sorte teran.



Dvije različite sorte grožđa



Hrvatski enolozi su istaknuli i kako su DNK analize pokazale da su refošk i teran dvije potpuno različite sorte grožđa, dok u Sloveniji tvrde da su iste.



"Komisija je nakon sastanka povjerenika Hogana i ministra Židana objavila da je pripremila nacrt delegiranog akta kojim bi se hrvatskim proizvođačima, uz određene uvjete, dopustila uporaba imena teran. Tom promjenom priznaje se činjenica da je teran također sorta grožđa u Hrvatskoj. Prema pravilima EU-a, može se uvesti ograničena iznimka za uporabu imena sorte grožđa koje koincidira sa zaštićenom oznakon podrijetla", kažu u Europskoj komisiji.



Komisija je još i dodala kako će na sastanku posebnog odbora za poljoprivredu, u ponedjeljak, objasniti sva pravna pitanja u vezi s ovim slučajem.



Da bi Slovenija zaustavila usvanje delegiranog akta, morala bi prikupiti kvalificiranu većinu u Vijeću EU-a, što znači da bi za to trebalo glasati 55 posto država članica, u kojima živi najmanje najmanje 65 posto ukupnog stanovništva Unije.



Ministar Židan je rekao da EU s delegiranim aktima može u svoje zakonodavstvo unositi samo manje tehničke preinake.



On je nakon razgovora s Hoganom izrazio nezadovoljstvo i ponovio kako ne kako ne isključuje tužbu protiv EK-a ako se pokaže da ona u sporu favorizira Hrvatsku.



Židan je i prije razgovora s Hoganom rekao da postoje ozbiljne sumnje da su EK i Hrvatska tijekom hrvatskih pristupnih pregovora došle do dogovora kako zaobići slovensku zaštitu njenog terana budući da se teran proizvodi i u hrvatskoj Istri.